b'\n_START_ARTICLE_\n10 metrin ilmapistooli\n_START_PARAGRAPH_\n10 metrin ilmapistooli on sis\xc3\xa4tiloissa ilmapistoolilla ammuttava ammuntalaji, jossa ammutaan 10 metrin p\xc3\xa4\xc3\xa4ss\xc3\xa4 olevaan tauluun. Laji on olympialaji, jonka kilpailu koostuu 60 tai 40 laukauksen peruskilpailusta ja 10 laukauksen finaalista. Lajissa kilpailevat niin miehet ja naiset, kuin tyt\xc3\xb6t ja pojatkin. Laji muistuttaa paljon 50 metrin pistoolia._NEWLINE_10 metrin ilmapistoolissa on kilpailtu miesten ja naisten sarjoissa MM-tasolla Phoenixist\xc3\xa4 1970 l\xc3\xa4htien ja olympiatasolla Soulista 1988 l\xc3\xa4htien. Tyt\xc3\xb6t ja pojat p\xc3\xa4\xc3\xa4siv\xc3\xa4t kilpailemaan lajissa MM-mitaleista Sarajevosta 1989 l\xc3\xa4htien, mutta Moskovan MM-kilpailuissa 1990 poikien ja tytt\xc3\xb6jen sarjoja ei j\xc3\xa4rjestetty.\n_START_SECTION_\nTaulut ja rata-alue\n_START_PARAGRAPH_\nIlmapistoolitaulu on jaettu renkaisiin, jotka osoittavat osuman arvon yhdest\xc3\xa4 kymmeneen pisteeseen. N\xc3\xa4kyv\xc3\xa4n taulun koko v\xc3\xa4hint\xc3\xa4\xc3\xa4n 170x170 millimetri\xc3\xa4. Yhden pisteen renkaan koko on 155,5 millimetri\xc3\xa4 ja kymmenen pisteen renkaan 11,5 millimetri\xc3\xa4. Nyky\xc3\xa4\xc3\xa4n k\xc3\xa4ytet\xc3\xa4\xc3\xa4n useasti tavallisen pahvitaulun sijaan elektronista taulua, jotka m\xc3\xa4\xc3\xa4ritt\xc3\xa4v\xc3\xa4t osuman arvon heti. Tasatuloksissa m\xc3\xa4\xc3\xa4ritet\xc3\xa4\xc3\xa4n lis\xc3\xa4ksi napakymppi, joka on halkaisijaltaan 5,0 millimetri\xc3\xa4._NEWLINE_Ilmapistoolikilpailut k\xc3\xa4yd\xc3\xa4\xc3\xa4n nykyisten s\xc3\xa4\xc3\xa4nt\xc3\xb6jen mukaan sis\xc3\xa4ll\xc3\xa4. Ampumapaikan ja taulun valaistusarvot ovat tarkasti m\xc3\xa4\xc3\xa4ritellyt._NEWLINE_Ampumaet\xc3\xa4isyys on 10 metri\xc3\xa4 ja ampumapaikan leveys t\xc3\xa4ytyy olla v\xc3\xa4hint\xc3\xa4\xc3\xa4n metri. Ampuma-alueella, joka ulottuu v\xc3\xa4hint\xc3\xa4\xc3\xa4n viisi metri\xc3\xa4 ampumalinjan taakse, ei saa olla ampujien lis\xc3\xa4ksi muita kuin toimitsijat ja juryt.\n_START_SECTION_\nAse ja tarvikkeet\n_START_PARAGRAPH_\nIlmapistooli on paine- tai puristeilmalla tai hiilidioksidilla toimiva ase, joka t\xc3\xa4ytyy olla 10 metrin ilmapistoolikilpailuissa vain yhdell\xc3\xa4 luodilla ladattava. Kilpailuissa k\xc3\xa4ytet\xc3\xa4\xc3\xa4n lyijyst\xc3\xa4, tai vastaavasta pehme\xc3\xa4st\xc3\xa4 aineesta, valmistettuja luoteja, joiden kaliiberi on 4,5 millimetri\xc3\xa4, eli .177 tuumaa. Ilmapistoolin enimm\xc3\xa4ismitat ovat 420x200x50 millimetri\xc3\xa4 ja ase saa painaa enint\xc3\xa4\xc3\xa4n 1500 grammaa. Ilmapistoolissa laukaisuvastus t\xc3\xa4ytyy olla v\xc3\xa4hint\xc3\xa4\xc3\xa4n 500 grammaa ja t\xc3\xa4m\xc3\xa4 tarkastetaan arvotuilta aseilta uudestaan kilpailun j\xc3\xa4lkeen._NEWLINE_Ampujien vaatteiden kuuluu olla joustavaa materiaalia ja niiden ei kuulu tukea ampujaa. Kenkien tulee olla matalasivuiset, ne eiv\xc3\xa4t saa peitt\xc3\xa4\xc3\xa4 telaluuta tai muuten antaa tukea. My\xc3\xb6s ampuessa k\xc3\xa4ytett\xc3\xa4viin laseihin on rajoituksia.\n_START_SECTION_\nKilpailu\n_START_PARAGRAPH_\nKilpailu koostuu nykyisin peruskilpailusta ja finaalista. Finaaliin p\xc3\xa4\xc3\xa4see peruskilpailun kahdeksan parhainta ampujaa. Finaali otettiin k\xc3\xa4ytt\xc3\xb6\xc3\xb6n kilpailuissa vuonna 1986.\n_START_SECTION_\nPeruskilpailu\n_START_PARAGRAPH_\nPeruskilpailussa 16-50-vuotiaat miehet ja pojat ampuvat 60 laukausta, naiset ja tyt\xc3\xb6t sek\xc3\xa4 alle 16-vuotiaat pojat ja yli 50-vuotiaat miehet 40 laukausta. Ampuma-aika 60 laukauksen kilpailussa on enint\xc3\xa4\xc3\xa4n 105 minuuttia ja 40 laukauksen enint\xc3\xa4\xc3\xa4n 75 minuuttia. Lis\xc3\xa4ksi alle 14-vuotiailla on omat sarjansa, joissa ammutaan tuelta. Kilpalaukausten m\xc3\xa4\xc3\xa4r\xc3\xa4 kasvaa ik\xc3\xa4sarjojen mukaan ja ampuma-aika laukausten my\xc3\xb6t\xc3\xa4. Ampujilla on kilpailuaikana ennen kilpalaukauksia mahdollisuus ampua rajoittamaton m\xc3\xa4\xc3\xa4r\xc3\xa4 koelaukauksia. Ennen kilpailun alkua on kymmenen minuutin valmistautumisaika._NEWLINE_Peruskilpailun tulokset m\xc3\xa4\xc3\xa4r\xc3\xa4ytyv\xc3\xa4t kilpailulaukauksien yhteenlaskettujen arvojen perusteella. 60 laukauksen kilpailussa suurin mahdollinen tulos on 600 pistett\xc3\xa4 ja 40 laukauksen kilpailussa 400 pistett\xc3\xa4. Jos useampi kuin yksi ampuja saavuttaa saman tuloksen, napakymppien m\xc3\xa4\xc3\xa4r\xc3\xa4 ratkaisee sijoituksen. Mik\xc3\xa4li t\xc3\xa4ll\xc3\xb6inkin ollaan samassa tuloksessa, ampujien viimeisi\xc3\xa4 sarjoja verrataan edeten kymmenen laukauksen sarjoissa kunnes tasatulos on ratkennut. Jos tasatulos ei viel\xc3\xa4k\xc3\xa4\xc3\xa4n ratkea, verrataan ampujien kymppej\xc3\xa4, yhdeksikk\xc3\xb6j\xc3\xa4, kahdeksikkoja ja niin edelleen. Mik\xc3\xa4li t\xc3\xa4m\xc3\xa4n j\xc3\xa4lkeenkin tilanne on tasan, sijoitus jaetaan.\n_START_SECTION_\nFinaali\n_START_PARAGRAPH_\nPeruskilpailun kahdeksan parasta ampujaa p\xc3\xa4\xc3\xa4sev\xc3\xa4t finaaliin, mutta ei nuorten sarjoissa MM-kilpailuissa. Jos kilpailijoita on useampi kuin yksi samassa tuloksessa kahdeksannen ampujan kanssa, t\xc3\xa4ytyy n\xc3\xa4iden ampujien kesken j\xc3\xa4rjest\xc3\xa4\xc3\xa4 pudotusammunta, jossa ratkaistaan finaaliampuja tai -ampujat._NEWLINE_Finaalissa on ensin kolmen minuutin valmistautumisaika, jonka j\xc3\xa4lkeen ampujat saavat viiden minuutin koelaukausajan, jolloin he saavat ampua rajoittamattoman m\xc3\xa4\xc3\xa4r\xc3\xa4n koelaukauksia. Finaalilaukauksia on kymmenen ja ne tulkataan kymmenyksen tarkkuudella, joten 10,9 pistett\xc3\xa4 on korkein pistem\xc3\xa4\xc3\xa4r\xc3\xa4. Laukaukset ammutaan yksitellen ja ampuma-aikaa kutakin laukausta kohden on 75 sekuntia._NEWLINE_Lopullinen tulos m\xc3\xa4\xc3\xa4r\xc3\xa4ytyy peruskilpailun ja finaalin yhteenlasketun tuloksen mukaan. Jos kahdella tai useammalla ampujalla on finaalin j\xc3\xa4lkeen sama tulos, ratkaistaan sijoitukset uusintalaukauksilla.'